**Қазақстанның жеміс-жидек бақтарын қауіпті ауру – жеміс ағаштарының бактериялық күйіп кетуі құртып жатыр**

*Астана, 22 ақпан, Мәжіліс Үйі.*

**Мәжілісте Палата Спикері Нұрлан Нығматулиннің төрағалығымен өткен жалпы отырыста депутат Абзал Ералиев Қазақстан Республикасының Премьер-Министрінің орынбасары-Асқар Мырзахметовке депутаттық сауал жолдады.**

«Аграрлық мәселелер жөніндегі комитет өткізген фитосанитарлық қауіпсіздік пен өсімдіктер карантині мәселелеріне арналған тақырыптық мәжілістің нәтижелері бойынша Сіздің назарыңызды аудартқымыз келетін проблемалық мәселелер анықталды.

Қазақстанның жеміс-жидек бақтарын қауіпті ауруы – жеміс ағаштарының бактериялық күйіп кетуі құртып жатыр. Бұл ауру Қазақстанда 2011 жылы тіркелді, ал бес жыл ішінде осы аурумен зақымданған жеміс бақтарының ауданы 36 есеге өсті. Өзінің әлеуетті залалы бойынша бактериялық күйік қазақстандық бау-бақша шаруашылығы үшін жеміс ағаштарының барлық қоса алғандағы белгілі сырқаттарының бәрінен де зиянды болып отыр, себебі зақымданғаннан кейін 2-3 жыл ішінде ағаштың бәрі құрып кетуіне әкеледі. Әлсіздеу зақымдағанда аурушаңдық өнімді 25-30 пайызға төмендетіп, оның сапасы күрт нашарлайды. Бұл аурушаңдық қазақстандық бау-бақша шаруашылығы үшін қасіретке айнала алады. Солтүстік Америка мен Еуропада бактериалық күйік жүздеген мың жеміс, декоративтік ағаштар мен бұталарды құртып, орасан зор экономикалық залал келтірді. Елбасының тапсырмасымен республика ғалымдары жаңғыртумен айналысып жатқан алматы апортына бактериялық күйік айрықша қауіп төндіреді. Далалық қадағалаулар қазірдің өзінде апорттың осы ауруға сезімтал сорттардың бірі екенін көрсетіп отыр.

Аурушаңдықты оқшаулап, жою үшін осы жер теліміндегі 30 шақырым радиустағы ағаштар мен барлық өсімдіктерді тамырымен қопарып алып, өртеп жіберу қажет. Бұл көптеген миллиард шығындарға ұшыратады. Қазақстанның барлық жеміс ағаштарының 50 пайыздан астамын жоғалтуымыз мүмкін, ал бұл экологиялық апатқа әкеледі – қаланың парктері мен гүлзарларына, жол бойындағы қорғаныш жасыл жолақтарға құрып кету қаупі төнеді.

Бұдан басқа, бюджет қаражатын ұтымды және тиімді пайдалану мәселесі туындайды. Қазіргі іс жүзіндегі «Агробизнес-2020» бағдарламасымен 2020 жылға қарай ішкі нарықты 600 мың тонна алмамен толтыру және көрші елдерге тағы 400 мың тоннасын экспорттау көзделген. Осы мақсаттарға 2007 жылдан бастап мемлекеттік бюджеттен жеміс-жидек дақылдары мен жүзім отырғызуды субсидиялауға жыл сайын орасан көп қаражаттар бөлінуде. 2014 жылдан бастап алма бақтарын отырғызуды инвестициялық субсидиялау бағдарламасы іске асырылуда, ол ауылшаруашылық өндірушілердің көшеттер сатып алуға, тамшылатып суару жүйесіне, бақша техникасын алуға жұмсаған шығындарын 40 пайызға дейін өтеуді қарастырады. Ал мұның бәрінің жеміс ағаштарының бактериалық күйік проблемасын шешпейінше мағынасы жоқ. Аурушаңдық кесірінен жеміс беріп тұрған бақтар қазір-ақ кесіліп жатыр, осындай жағдай жаңадан отырғызылған жеміс ағаштарын да күтіп тұр. Сөйтіп, бағдарлама аяқсыз қалуы мүмкін. Егер бактериалды күйікті тоқтатпаса, халықтың миллиардтаған теңгелері зақымданған жас ағаштармен бірге отқа жағылып кетуі мүмкін.

Республикамыздың оңтүстік өңірлеріндегі ауылшаруашылық тауарларын өндірушілердің тағы бір қауіпті жауы карантиндік зиянкес – қауын шыбыны болып отыр, ол өте тез тарайды. Егер бұл зиянкес 2011 жылы тек Қызылорда облысының кейбір аудандарында ғана анықталса, қазір онымен Қызылорда облысының барлық өңірлері және Оңтүстік Қазақстан облысының 9 ауданы зақымданып отыр. Зақымданған аудандардың жалпы алаңы 6,2 мың га құрайды. Бақша дақылдарының зиянкестері тек қауынды жаппай бүлдіріп қоймай, қарбыз бен қиярларды да зақымдайды.

Осы зиянкестердің тез тарауынан және олармен күрестің пәрменді шаралары болмауынан оңтүстік өңірлердің көптеген шаруалары жеміс-жидек дақылдарын дамытумен шұғылданудан қауіптенеді және қауын-қарбыз өсіруден бас тартып отыр. Егер екі облыста 3,5 млн халық тұратынын ескерсек, мәселе әлеуметтік сипатқа ие болатыны жасырын емес.

Осы айтылғандарға байланысты Сізден жеміс-жидек дақылдарының бактериалық күйігі мен қауын шыбынына қарсы кешенді қорғау жүйесін жасауды, зиянкестердің көрсетілген түрін карантиндік нысандар мен аурушаңдықтың аса қауіпті зиянды организмдері тізбесіне енгізуді, олармен күресу үшін және жеміс-жидек пен бақша өнімдерін өндірушілеріне мемлекеттік қолдау мақсатында 2017-2019 жылдарға тиісті қаражат қарастыруды сұраймыз».

**(Сәуле Досжанова. Т.74-63-01. Ақпаратты ҚР Парламенті Мәжілісі Аппаратының  Баспасөз қызметі таратты.)**